Document ID: 32011D0899

KOMISSION TÄYTÄNTÖÖNPANOPÄÄTÖS,
annettu 21 päivänä joulukuuta 2011,
Euroopan parlamentin ja neuvoston asetuksen (EY) N:o 853/2004 mukaisista siirtymäkauden toimenpiteistä siltä osin kuin on kyse muun kuin vaatimustenmukaisen raakamaidon jalostamisesta tietyissä Bulgariassa sijaitsevissa maidonjalostamoissa tehdyn päätöksen 2009/861/EY muuttamisesta
(tiedoksiannettu numerolla K(2011) 9568)
(ETA:n kannalta merkityksellinen teksti)
(2011/899/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan,
sekä katsoo seuraavaa:
(1)
Asetuksessa (EY) N:o 853/2004 säädetään eläinperäisiä elintarvikkeita koskevista erityisistä hygieniasäännöistä elintarvikealan toimijoita varten. Kyseisiin sääntöihin sisältyy raakamaitoa ja meijerituotteita koskevia hygieniavaatimuksia.
(2)
Komission päätöksessä 2009/861/EY (2) säädetään kyseisessä päätöksessä lueteltuja Bulgarian maidonjalostamoja koskevista tietyistä poikkeuksista vaatimuksiin, jotka on vahvistettu asetuksen (EY) N:o 853/2004 liitteessä III olevan IX jakson I luvun II ja III alaluvussa. Päätöstä sovelletaan 31 päivään joulukuuta 2011.
(3)
Näin ollen tietyt päätöksen 2009/861/EY liitteessä I luetellut maidonjalostamot saavat asetuksen (EY) N:o 853/2004 asianomaisista vaatimuksista poiketen jalostaa vaatimustenmukaista ja muuta kuin vaatimustenmukaista maitoa edellyttäen, että vaatimustenmukaisen ja muun kuin vaatimustenmukaisen maidon jalostus tapahtuu erillisillä tuotantolinjoilla. Lisäksi tietyt kyseisen päätöksen liitteessä II luetellut maidonjalostamot saavat jalostaa muuta kuin vaatimuksenmukaista maitoa ilman erillisiä tuotantolinjoja.
(4)
Bulgaria on ilmoittanut komissiolle, että päätöksen 2009/861/EY voimaantulon jälkeen asetuksen (EY) N:o 853/2004 vaatimukset täyttävän, kyseisen jäsenvaltion maidonjalostamoille toimitetun raakamaidon osuus on kasvanut huomattavasti. Bulgaria on lisäksi laatinut toimintasuunnitelman, jonka tarkoituksena on kattaa koko maidontuotantoketju kyseisessä jäsenvaltiossa, millä varmistetaan sen vaatimuksenmukaisuus EU:n sääntöjen kanssa.
(5)
Bulgarian päätöksen 2009/861/EY 5 artiklan nojalla toimittaman kertomuksen sekä Bulgarian viranomaisten elintarvikeketjua ja eläinten terveyttä käsittelevän pysyvän komitean kokouksessa 17 päivänä lokakuuta 2011 esittämien tietojen perusteella tilanne Bulgarian maitoalalla ei ole vielä asetuksessa (EY) N:o 853/2004 vahvistettujen vaatimusten mukainen.
(6)
Nykyinen tilanne huomioon ottaen ja Bulgarian viranomaisten tukemiseksi niiden ponnisteluissa on aiheellista pidentää päätöksessä 2009/861/EY säädettyjen toimenpiteiden soveltamisaikaa.
(7)
Bulgarian olisi jatkettava prosessia, jolla päätöksen 2009/861/EY liitteissä luetelluissa maidonjalostamoissa tuotettu maito saatetaan asetuksessa (EY) N:o 853/2004 vahvistettujen vaatimusten mukaiseksi.
(8)
Bulgarian olisi erityisesti jatkettava tilanteen seuraamista ja toimitettava komissiolle säännöllisesti kertomuksia siitä, miten se on edistynyt vaatimusten täysimääräisessä täyttämisessä. Edellä tarkoitettujen kertomusten perusteella olisi ryhdyttävä aiheellisiin toimenpiteisiin.
(9)
Sen vuoksi päätöstä 2009/861/EY olisi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2009/861/EY seuraavasti:
1)
Korvataan 2 artiklassa päivämäärä ”31 päivään joulukuuta 2011” päivämäärällä ”31 päivään joulukuuta 2013”.
2)
Korvataan 3 artiklassa päivämäärä ”31 päivään joulukuuta 2011” päivämäärällä ”31 päivään joulukuuta 2013”.
3)
Korvataan 5 artikla seuraavasti:
”5 artikla
1. Bulgarian on toimitettava vuosittain komissiolle kertomus edistymisestä seuraavien saattamisessa asetuksen (EY) N:o 853/2004 vaatimusten mukaiseksi:
a)
muuta kuin vaatimustenmukaista maitoa tuottavat maitotilat;
b)
muun kuin vaatimustenmukaisen maidon keräys- ja kuljetusjärjestelmä.
Ensimmäinen vuotuinen kertomus on toimitettava komissiolle viimeistään 31 päivänä joulukuuta 2012 ja toinen vuotuinen kertomus viimeistään 31 päivänä lokakuuta 2013.
Kertomukset on toimitettava liitteessä III esitetyllä lomakkeella.
2. Komissio seuraa edelleen tiiviisti prosessia, jolla liitteissä I ja II luetelluissa maidonjalostamoissa tuotettu maito saatetaan asetuksessa (EY) N:o 853/2004 vahvistettujen vaatimusten mukaiseksi.
Jos komissio katsoo Bulgarian toimittamien kertomusten perusteella, että vaatimuksenmukaisuutta ei todennäköisesti saavuteta 31 päivään joulukuuta 2013 mennessä, se ehdottaa aiheellisia toimenpiteitä tilanteen korjaamiseksi.”.
4)
Korvataan 6 artiklassa päivämäärä ”31 päivään joulukuuta 2011” päivämäärällä ”31 päivään joulukuuta 2013”.
5)
Muutetaan liitteet I ja II tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä joulukuuta 2011.

Labels: 0
18
17
15